Folketing
2013-04-23

Hr. Christian Juhl spørger, om det gør indtryk på Radikale Venstre, at der er så mange danskere, der opbruger deres dagpengeret, og om det er ligegyldigt. Nej, det er det på ingen måde. Det er dybt alvorligt, og jeg vil da ærligt sige, at det er noget, der smerter mig også. Det gør det. Men jeg forsøger også at se perspektivet, og perspektivet ligger i at skabe flere arbejdspladser, for det, de ledige, som opbruger deres dagpengeret, jo egentlig ønsker til syvende og sidst, er at få et job. Ved siden af de bekymrende tal – og dem vedkender jeg mig fuldt ud – må vi også se på og anerkende, at 160.000 dagpengemodtagere kom i job sidste år. Det vil sige, at der også er positive bevægelser på det danske arbejdsmarked, og det må vi ikke glemme. Så det, der er målet og sigtet nu, er at sikre, at der kommer endnu flere bevægelser ind på arbejdsmarkedet, ved at der bliver skabt nye arbejdspladser.